CELEX: 32017D1912
Language: lv
Date: 2017-10-09 00:00:00
Title: Padomes Lēmums (ES) 2017/1912 (2017. gada 9. oktobris) par to, lai noslēgtu Nolīgumu starp Eiropas Savienību un Islandi par lauksaimniecības produktu un pārtikas produktu ģeogrāfiskās izcelsmes norāžu aizsardzību

24.10.2017   
            
            
               LV
            
            
               Eiropas Savienības Oficiālais Vēstnesis
            
            
               L 274/1
            
         PADOMES LĒMUMS (ES) 2017/1912
   (2017. gada 9. oktobris)
   par to, lai noslēgtu Nolīgumu starp Eiropas Savienību un Islandi par lauksaimniecības produktu un pārtikas produktu ģeogrāfiskās izcelsmes norāžu aizsardzību
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 6. punkta a) apakšpunkta v) punktu un 218. panta 7. punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:
   
               (1)
            
            
               Saskaņā ar Padomes Lēmumu (ES) 2016/2136 (1) Komisija 2017. gada 23. martā parakstīja Nolīgumu starp Eiropas Savienību un Islandi par lauksaimniecības produktu un pārtikas produktu ģeogrāfiskās izcelsmes norāžu aizsardzību (“nolīgums”), ņemot vērā tā noslēgšanu vēlāk.
            
         
               (2)
            
            
               Puses vienojas savstarpēji veicināt ģeogrāfiskās izcelsmes norāžu saskaņotu attīstību, kā norādīts Līguma par intelektuālā īpašuma tiesību komercaspektiem (TRIPS) (2) 22. panta 1. punktā, un sekmēt tādu ar ģeogrāfiskās izcelsmes norādēm apzīmētu lauksaimniecības produktu un pārtikas produktu tirdzniecību, kuru izcelsme ir Pušu teritorijās.
            
         
               (3)
            
            
               Saskaņā ar nolīgumu, kaut arī Islande nekādas aizsargātas ģeogrāfiskās izcelsmes norādes vēl nav reģistrējusi, Savienības lauksaimniecības produktu un pārtikas produktu ģeogrāfiskās izcelsmes norādes tiks aizsargātas Islandē. Nolīgumā ir paredzēts mehānisms, lai atjauninātu ģeogrāfiskās izcelsmes norāžu sarakstu un vēlākā posmā tajā iekļautu jaunas ģeogrāfiskās izcelsmes norādes, izmantojot Apvienotās komitejas procedūru.
            
         
               (4)
            
            
               Apvienotajai komitejai, kas izveidota, ievērojot nolīguma 10. pantu, ir uzticēti konkrēti uzdevumi nolīguma īstenošanai, tostarp pilnvaras grozīt konkrētus nolīguma tehniskos aspektus un konkrētus tā pielikumus. Būtu jānosaka procedūra, kādā Savienība minētajā Apvienotajā komitejā ieņem nostāju ar nolīgumu saistītos jautājumos.
            
         
               (5)
            
            
               Nolīgums būtu jāapstiprina,
            
         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Islandi par lauksaimniecības produktu un pārtikas produktu ģeogrāfiskās izcelsmes norāžu aizsardzību.
   Nolīguma teksts ir pievienots šim lēmumam.
   2. pants
   Padomes priekšsēdētājs Savienības vārdā sniedz nolīguma 11. pantā paredzēto paziņojumu (3).
   3. pants
   Komisija pārstāv Eiropas Savienību Apvienotajā komitejā, kas izveidota, ievērojot nolīguma 10. pantu (“Apvienotā komiteja”).
   Komisija Savienības vārdā apstiprina nolīguma grozījumus, kas pieņemti ar Apvienotās komitejas lēmumiem. Ja pēc tam, kad ir saņemti iebildumi par kādu ģeogrāfiskās izcelsmes norādi, ieinteresētās personas nevar panākt vienošanos, Komisija ieņem nostāju saskaņā ar Eiropas Parlamenta un Padomes Regulas (ES) Nr. 1151/2012 (4) 57. panta 2. punktā noteikto procedūru.
   4. pants
   Šis lēmums stājas spēkā tā pieņemšanas dienā.
   
      Luksemburgā, 2017. gada 9. oktobrī
      
         
            Padomes vārdā –
         
         
            priekšsēdētājs
         
         S. KIISLER
      
   
   
      (1)  Padomes Lēmums (ES) 2016/2136 (2016. gada 21. novembris) par to, lai Eiropas Savienības vārdā parakstītu Nolīgumu starp Eiropas Savienību un Islandi par lauksaimniecības produktu un pārtikas produktu ģeogrāfiskās izcelsmes norāžu aizsardzību (OV L 332, 7.12.2016., 1. lpp.).
   
      (2)  1.C pielikums Marrākešas līgumam par Pasaules Tirdzniecības organizācijas izveidošanu, kas 1994. gada 15. aprīlī parakstīts Marrākešā Marokā.
   
      (3)  Nolīguma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.
   
      (4)  Eiropas Parlamenta un Padomes Regula (ES) Nr. 1151/2012 (2012. gada 21. novembris) par lauksaimniecības produktu un pārtikas produktu kvalitātes shēmām (OV L 343, 14.12.2012., 1. lpp.).